Duchoň, Daniel, poslanec NR SR (2012-06-26):
Ďakujem. Vážená pani predsedajúca, vážený pán podpredseda vlády, vážené kolegyne, kolegovia, návrh štátneho záverečného účtu Slovenskej republiky za rok 2011 (tlač 40) a jeho kapitoly pridelil predseda Národnej rady Slovenskej republiky rozhodnutím č. 39 z 10. mája 2012 Výboru Národnej rady pre financie a rozpočet a Výboru Národnej rady pre verejnú správu a regionálny rozvoj, ktoré pozmenil svojím rozhodnutím č. 58 z 31. mája 2012 s lehotou na prerokovanie do 21. júna 2012. Gestorský výbor splnomocnil predsedu výboru pre financie a rozpočet, aby informoval Národnú radu o výsledku prerokovania osobitného kontrolného výboru na kontrolu činnosti SIS dodatočne. V tejto súvislosti si vás dovoľujem informovať, že OKV SIS predmetnú kapitolu prerokoval a prijal k nej uznesenie č. 5 z 21. 6. 2012. Gestorskému výboru výbory Národnej rady predložili výsledky o prerokovaní návrhu štátneho záverečného účtu a jeho kapitol. Výbor pre financie a rozpočet vypracoval na ich základe spoločnú správu výborov Národnej rady Slovenskej republiky. Výsledky rokovania výborov: A. K návrhu štátneho záverečného účtu Slovenskej republiky za rok 2011: V súlade s rozhodnutím predsedu č. 39 z 10. mája 2012 uvedený návrh prerokovali určené výbory: I. Ide o: – Výbor Národnej rady pre financie a rozpočet, – Výbor Národnej rady pre verejnú správu a regionálny rozvoj. II. Uvedené výbory odporučili Národnej rade: A. schváliť a) príjmy verejnej správy v jednotnej metodike platnej pre Európsku úniu (ESA 95) podľa údajov zverejnených Eurostatom dňa 23. 4. 2012 dosiahli 23 658,4 mil. eur, výdavky verejnej správy 26 985,0 mil. eur a schodok 3 326,6 mil. eur; b) podiel schodku verejnej správy na hrubom domácom produkte v jednotnej metodike platnej pre Európsku úniu podľa údajov zverejnených Eurostatom dosiahol 4,8 %; c) konsolidovaný dlh verejnej správy podľa údajov zverejnených Eurostatom dňa 23. 4. dosiahol k 31. decembru 2011 sumu 29 911,3 mil. eur, čo predstavuje 43,3 % hrubého domáceho produktu; d) príjmy štátneho rozpočtu Slovenskej republiky na hotovostnej báze dosiahli 12 002,3 mil. eur, výdavky 15 278,0 mil. eur a schodok 3 275,7 mil. eur; B. zobrať na vedomie, že schodok štátneho rozpočtu vykázaný v štátnom záverečnom účte Slovenskej republiky za rok 2011 vo výške 3 275,7 mil. eur bol k 31. decembru 2011 krytý finančnými prostriedkami získanými z emisií štátnych pokladničných poukážok v hodnote 1 136 mil. eur (správne 1 136,9 mil. eur – pozn. red.), z čerpaní vládnych úverov v hodnote 650,0 mil. eur a finančnými zdrojmi Štátnej pokladnice v hodnote 1 488,8 mil. eur. B. K návrhom kapitol štátneho záverečného účtu Slovenskej republiky za rok 2011: 1) V súlade s rozhodnutím predsedu Národnej rady č. 39 z 10. mája 2012 návrh záverečných účtov kapitol prerokovali výbory bez pripomienok. C. K schváleniu spoločnej správy: Gestorský výbor podľa § 79 zákona o rokovacom poriadku uznesením č. 34 zo dňa 18. júna 2012: 1. schválil spoločnú správu výborov, 2. navrhol Národnej rade vysloviť súhlas, aby predseda Najvyššieho kontrolného úradu Ján Jasovský uviedol stanovisko Najvyššieho kontrolného úradu k návrhu štátneho záverečného účtu Slovenskej republiky, 3. určil poslanca Daniela Duchoňa za spoločného spravodajcu výborov Národnej rady a poveril ho predniesť spoločnú správu výborov na schôdzi Národnej rady v druhom čítaní a navrhnúť Národnej rade postup pri hlasovaní o pozmeňovacích a doplňovacích návrhoch, ktoré vyplynuli z rozpravy a hlasovať o predmetnom návrhu ihneď po ukončení rozpravy k nemu. Návrh na uznesenie Národnej rady je prílohou tejto spoločnej správy. Ďakujem.